open-index/open-wikipedia-markdown huggingface dataset:
Rengassalama

**Rengassalama** on valokuvakameran lisäosa, joka koostuu kahdesta osasta, rengasmaisesta valaisuosasta objektiivin päässä ja salamaosasta salamaistukassa. Ne on yhdistetty kaapelilla.

Rengassalama valaisee kohdetta monesta suuntaa jolloin kohteeseen saadaan tasaisempi valaistus.

## Katso myös

* Loittorengas
* Lähikuvaus
* Lähilinssi
* Makrokuvaus
* Orjasalama
* Paljeloitto
* Syvyysterävyys

## Aiheesta muualla

* Seikkaperäinen sivusto lähikuvauksesta
Miinanraivaaja DR-2

**Miinanraivaaja DR-2** oli Yhdysvaltain ylijäämävarastosta ostettu, Normandian maihinnousua varten rakennettu Yhdysvaltain asevoimien ST-luokan hinaaja **ST-343**.

## Valmistus
Alus tilattiin American Machinery Corporationilta Beresfordista Floridasta. Se valmistui 1943. Se oli 21 metriä pitkä, 6,2 metriä leveä ja syväys oli 2,6 metriä, mutta koneteho oli muista poiketen 400 hevosvoimainen diesel, luultavasti Atlas Imperial. Aluksessa ei ollut peruutusvaihdetta, vaan kone oli pysäytettävä ja käynnistettävä toiseen suuntaan. Myöhemmin Suomessa alukseen vaihdettiin säätölapapotkuri.

## Palvelus
Kansanhuoltoministeriö osti 12. kesäkuuta 1946 Yhdysvaltain asevoimien selvittelyelimeltä kahdeksantoista ST-luokan hinaajaa sodanjälkeiseen miinanraivaukseen. Aluksen matka Suomeen alkoi 28. heinäkuuta Schiedamin Wilhelminahavenista. Osasto saapui 8. elokuuta Hankoon.

Kansanhuoltoministeriön Hinaaja No:2 vuokrattiin 30. marraskuuta 1946 merivoimille miinanraivaajaksi nimellä *DR-2*. Alus liitettiin III Raivausosastoon raivaamaan miinoja Suomenlahdelta. Merivoimat osti 27. joulukuuta 1951 aluksen. Se peruskorjattiin 1956 Haminan Konepaja Osakeyhtiöllä, jolloin siihen asennettiin pääkoneeksi 510-hevosvoimainen Wärtsilä Vasa 514T. Aluksen runko ja ohjaamo peruskorjattiin ja samalla sen pituus kasvoi melkein viisi metriä. Alus sai 1956 uuden nimen *Pyhtää*, kun se sijoitettiin itäisen Suomenlahden linnakkeiden yhteysalukseksi. Kotkan Rannikkopatteristossa se oli vuoteen 1983, jolloin Valas-luokan yhteysalukset aloittivat palvelunsa.

Alus peruskorjattiin 1983 Valmetin Kotkan konepajalla, minkä jälkeen se siirrettiin Raumalle merivoimien yhteysalukseksi nimettynä  *Pyhärannaksi*. Alus oli Turun Rannikkorykmentissä vuoteen 1990.

### Famnen

Nykyisin aluksen omistaa Rederi Uddeman Oy Ab Turussa. Alus muunnettiin matkustaja-alukseksi 1993 Paraisten telakalla ja se on Turussa Aurajoella tilausliikenteessä nimellä *MS Famnen*.

## Lähteet
* 
* 
* 
* MS Famnenin kotisivut 

### Viitteet
Turkin koulutus

**Turkin koulutus** koostuu yleissivistävästä ja ammatillisesta koulutuksesta sekä korkeakoulutuksesta.

Turkissa oppivelvollisuus muuttui vuonna 2012 kaksitoistavuotiseksi: kahdeksanvuotisen peruskoulun jälkeen on jatkettava neljä vuotta lukiossa tai ammatillisessa koulussa. Peruskoulu päättyy päättökokeeseen, joka myös suurelta osin määrittää oppilaiden jatkomahdollisuudet. Lukiojärjestelmä koostuu paitsi normaaleista yleissivistävistä lukioista, myös ammattiin valmistavista (esimerkiksi matkailualalle) tai muuten erikoistuneista (esimerkiksi uskonnolliset Imam-Hatip -koulut). Myös yleissivistävien lukioiden ylempien luokkien opetustarjonta pyrkii syventämään oppilaiden tietoja ja taitoja työelämää tai jatko-opintoja varten. Lukiovaiheen normaali kesto on neljä vuotta. Myös lukio päättyy päättökokeeseen, jonka läpäisseet voivat osallistua yliopisto-opinnot mahdollistavaan ÖSS-kokeeseen. 

Yliopistoja Turkissa on noin 85 (joissa tilaa arviolta 300&nbsp;000 opiskelijalle). Julkiset yliopistot ovat muiden julkisten koulujen tapaan maksuttomia, mutta verrattain runsaslukuisten yksityisten yliopistojen lukukausimaksut ovat suuruudeltaan tyypillisesti useita tuhansia euroja. Myös yliopistojen taso vaihtelee maassa suuresti.

## Lähteet

## Aiheesta muualla
Rockmond Dunbar

**Rockmond Dunbar** (s. 11. tammikuuta 1973 Oakland, Kalifornia) on yhdysvaltalainen näyttelijä.

Rockmond on näytellyt  elokuvissa *[[Kiss Kiss, Bang Bang]]* ja *[[Dirty Laundry]]* sekä vieraillut televisiosarjoissa *[[Felicity]]*, *Aloha Havaiji (North Shore)*, *[[Kameleontti (televisiosarja)|Kameleontti]]*, *[[Oikeus ja kohtuus]]*, *[[C.S.I. Miami]]* ja *[[Kaksi kaveria ja tyttö]]*. Hän on myös näytellyt Benjamin Miles Franklinia televisiosarjassa *[[Pako]]*. Dunbar näytteli sarjassa *[[Sons of Anarchy]]* kausilla 4–6 seriffi Eli Roosveltiä. Vuodesta 2014 lähtien hän on esittänyt Dennis Abottia rikossarjassa ''The Mentalist'' aina viimeisen kauden loppuun saakka. *[[9-1-1 (televisiosarja)|9-1-1]]* -sarjassa Dunbarilla on rooli ylikonstaapeli Athena Grant-Nashin ex-miestä.

Dunbar oli naimisissa Ivy Holmesin kanssa vuodet 2003–2006.
 
## Lähteet
* http://koti.mbnet.fi/seuraaja/pako/actors/ 

## Aiheesta muualla
*
Miinanraivaaja DR-1

**Miinanraivaaja DR-1** oli Suomen merivoimien miinanraivaaja. Alus oli alun perin Yhdysvalloissa Normandian maihinnousua varten rakennettu hinaaja. Tyyppi oli niin merikelpoinen, että lisäpolttoainesäiliöin varustettuna se voitiin ajaa omin konein Yhdysvalloista Englantiin. Kuitenkin aluksia upposi monta tässä siirrossa.

Alustyyppi oli 150 tonnin uppoumainen, 21 metriä pitkä, 6,2 metriä leveä ja sen syväys oli 2,6 metriä. Koneena  oli 400 hevosvoiman Atlas Imperial -diesel suoralla kytkimellä. Alustyypin erikoisuus oli se, ettei siinä ollut alennusvaihteita eikä edes peruutusta, vaan peruutusta varten kone piti sammuttaa ja käynnistää uudelleen päinvastaiseen suuntaan. 

## Palvelus
Kansanhuoltoministeriö osti kaikkiaan viisitoista alusta sodanjälkeistä miinanraivaukseen. Alus liitettiin 29. syyskuuta 1946 raivaajalaivastoon. Raivauksen päätyttyä vuonna 1954 *DR-1* myytiin.

## Lähteet
*

### Viitteet
Sarek

**Sarek** on kansallispuisto Pohjois-Ruotsissa Jokimukan kunnan alueella. Se rajoittuu kansallispuistoihin Padjelanta ja Stora Sjöfallet, jotka yhdessä muodostavat Euroopan suurimman ja vanhimman luonnonpuistoalueen. Sarekin pinta-ala on 197&nbsp;000&nbsp;ha (1&nbsp;970&nbsp;km²), joista 148&nbsp;km² on jäätiköitä. Se on tunnettu eristyneisyydestään ja korkeista jyrkkärinteisistä vuoristaan. Kansallispuiston alueella sijaitsee peräti kuusi Ruotsin kolmestatoista korkeimmasta vuoresta ja noin sata jäätikköä. 

Sarekin kansallispuisto on erittäin suosittu vaelluskohde, mutta sitä ei suositella aloittelijoille. Maasto on paikoin hyvin kivistä, varsinkin vuorten rinteillä. Erityisen vaarallista on vaeltaminen talvisin lumivyöryvaaran takia. Puisto on pyritty pitämään mahdollisimman koskemattomana ja eristyneenä monipuolisen luonnon suojelemiseksi. Tienviitoilla merkittyjä vaellusreittejä ei ole, lukuun ottamatta aluetta sivuavaa Kungsledenin reittiä, joka on myös selvästi erottuva polku. Kungsledenille pääsee kätevästi Kvikkjokk-nimisestä kylästä, joka sijaitsee 114&nbsp;km Jokimukasta luoteeseen. Muitakin reittejä löytyy myös kartoista, mutta ne saattavat olla vaikeasti hahmotettavissa luonnossa niiden vähäisen käytön takia.

Sarekilla on useita suuria tunturimassiiveja, joita syvät laaksot erottavat. Laakson ja vuorenhuipun korkeusero on suurimmillaan lähes 1&nbsp;300&nbsp;m. Korkeimmat huiput ovat Sarektjåkkålla sijaitsevat Stortoppen (2&nbsp;089&nbsp;m), Nordtoppen (2&nbsp;056&nbsp;m), Sydtoppen (2&nbsp;023&nbsp;m) ja Buchtoppen (2&nbsp;010&nbsp;m). Myös Pårtella on yli 2 000-metrisiä tuntureita: Pårtetjåkkå (2&nbsp;005&nbsp;m) ja Palkatjåkkå (2&nbsp;002&nbsp;m). Yli 1&nbsp;900 metriin kohoavia huippuja on Sarekilla 35.

Sarek on vuodesta 1996 ollut osa Laponiaksi kutsuttua, Ruotsin Lapin alueen luontoarvoja ja saamelaiskulttuuria turvaavaa kohdetta Unescon maailmanperintöluettelossa. Laponia kattaa kaikkiaan 9&nbsp;400 neliökilometrin laajuisen erämaa-alueen, johon kuuluu neljä kansallispuistoa (Sarek, Muddus, Padjelanta ja Stora Sjöfallet) ja kaksi luonnonpuistoa (Sjaunja ja Stubba). Laponian maailmanperintökohde sijaitsee kokonaisuudessaan Norrbottenin läänin Arjeplogin, Jällivaaran ja Jokimukan kunnissa.

Viime jääkauden aikaisen mannerjäätikön viimeiset rippeet on jäljitetty Sarekiin.

## Katso myös
* Padjelanta
* Stora Sjöfallet

## Lähteet

## Aiheesta muualla

*Suosittuja retkikohteita Ruotsissa (luontoon.fi)
*Maailmanperinnekohde Laponian sivusto (laponia.nu)
* Sveriges nationalparker 
* Länsstyrelsen Norrbotten: Sarek
Kirby: Right Back at Ya!

**Kirby: Right Back at Ya!** () on animesarja, joka perustuu Nintendon Kirby-hahmoon. Sarjan on tuottanut Warpstar Inc.

## Juoni
Kauan sitten Nightmare-nimellä tunnettu pimeyden keisari loi hirviöarmeijoita ja lähetti ne maailmankaikkeuden halki valloittaakseen sen, mutta ajan myötä jotkut alkoivat kapinoida häntä vastaan. Star Warriorit, johon kuului Meta Knight, taisteli hyvän puolesta ja muodosti Galaxy Soldier armeijan taistellakseen pahaa vastaan ​​ja kukistaakseen Nightmaren. Yrityksistään huolimatta he eivät pystyneet kukistamaan hänen loputonta hirviövarastoaan, ja eloonjääneet Star Warriors vetäytyivät maailmankaikkeuden reunoille, missä he silti yrittivät voittaa Nightmaren. Nightmare perusti yritysimperiumin NightMare Enterprises , joka loi hirviöitä ja laajensi valtaansa myymällä niitä roistoille ja ahneille ihmisille kaikkialla universumissa.

Jonkin aikaa myöhemmin Kirby syntyi osana seuraavan sukupolven Star Warriorsia, jonka tarkoituksena oli saada voimaa, jota tarvitaan Nightmaren taistelemiseen avaruusaluksessa nukkuessaan. Avaruusaluksella on kuitenkin kyky matkustaa automaattisesti planeetalle, jolla hirviöt sijaitsevat. Havaittuaan hirviöiden läsnäolon Popstar-planeetalla, Kirbyn avaruusalus herättää hänet 200 vuotta etuajassa ja hän putoaa Cappy Towniin, jossa Kirby ystävystyy sisarusten Tiffin ja Tuffin sekä Cappy Townin asukkaiden kanssa. Heidän avullaan hän taistelee hirviöitä vastaan ​​voittaakseen Nightmaren jonakin päivänä. Kuten peleissä, Kirby voi hengittää vihollisia saadakseen tilapäisesti voimansa ja muuttua muodoiksi, kuten Fire Kirby ja Sword Kirby.

Dream Landin hallitsija, kuningas Dedede, epäilee Kirbyä ja yrittää yhdessä oikean kätensä Escargoonin kanssa usein eliminoida hänet yrityksen toimittamilla hirviöillä. Nightmare voitetaan lopulta, kun Kirby ja Tiff kohtaavat hänet unessa ja Kirby nielee Warp-starin tullakseen Star Rod Kirbyksi ja käyttää Star Rodia voittaakseen hänet.

## Hahmot

## Aiheesta muualla
* 

__INDEX__
__NEWSECTIONLINK__
Vrije Universiteit Brussel

**Vrije Universiteit Brussel** (*Brysselin vapaa yliopisto*, **VUB**) on Brysselin kaupungissa, Belgiassa sijaitseva hollanninkielinen yliopisto. 

Kiinalainen ARWU-yliopistoranking sijoitti VUB:n tieteellisten näyttöjen perusteella maailman huippuyliopistojen listan sijaluokkaan 201.–300. 

Yliopisto eroaa samaa tarkoittavasta nimestä huolimatta Université libre de Bruxellesistä (ULB), joka on ranskankielinen. Vuodesta 1970 lähtien nämä yliopistot ovat olleet täysin erillisiä instituutioita.  

VUB katsoo perustamisensa tapahtuneen jo vuonna 1834 kun ULB perustettiin. Perustajanaan yliopisto pitää Pierre-Théodore Verhaegenia, jolla oli erinomaiset suhteet Belgian vapaamuurarijärjestöön. Aluksi yliopistossa annettiin opetusta vain ranskaksi, mutta vuonna 1935 aloitettiin joidenkin oikeustieteellisten kurssien opettaminen hollanniksi. Vuonna 1936 jo lähes kaikissa tiedekunnissa oli hollanninkielistä opetusta. 1. lokakuuta 1970 ULB jakautui kahtia kielellisten periaatteiden mukaisesti. Tällöin syntyi Vrije Universiteit Brussel, joka oli täysin hollanninkielinen. Yliopistojen ero sinetöitiin kansallisella lainsäädännöllä 28. toukokuuta 1970 ja tällöin virallistettiin laillinen, hallinnollinen, opetuksellinen ja tieteellinen ero kahdeksi eri yliopistoksi.

Eron eräänä syynä voidaan pitää flaamien kielellisen identiteetin vahvistumista, olihan maan perustuslaki saatu käännetyksi hollanniksi 1960-luvun alkuvuosina. Tämä on myös nähtävänä tiukentuvana kielitaistelun eräänä vaiheena, joka lopulta on johtanut Belgian liittovaltioon ja maan kolmen kielellisen yhteisön luomiseen.

VUB on Belgian hollanninkielisistä yliopistoista ainoa, joka perustaa opetuksensa ja tutkimuksensa vapaaseen ilmaisuun. Muut ovat joko katolisen kirkon tai valtion omistamia ja hallitsemia yliopistoja.

Monien muiden belgialaisten yliopistojen tavoin myös VUB kerää opiskelijoilta lukukausimaksuja. Vuosittainen maksu on 1000 € Euroopan unionin jäsenmaisen kansalaisilta ja 1 000–3 900 € muilta.

## Lähteet

## Aiheesta muualla
*Yliopiston kotisivut
Leluhevonen

**Leluhevonen** on lasten leikkikalu. Leluhevosia on tehty eri tarkoituksiin, ja niitä on erilaisia. Niiden valmistajia ovat esimerkiksi Grand Champions ja Schleich.
Leluhevosia valmistetaan yleensä muovista, mutta vielä 1900-luvun alussa leluhevoset tehtiin yleensä muotoilemalla puusta.

## Käyttötarkoitukset
Leluhevosten tavallisin käyttötarkoitus on olla lasten leikkimisvälineenä. Hevosfiguureja voidaan käyttää myös lasten roolileikeissä, joissa leikitään joko hevoshahmojen omistajien tai itse hevosten näkökulmassa.
Leluhevosfiguurit ovat myös suosittu keräilykohde, ja varsinkin käsinmaalatut hahmot ovat suosiossa. Eri asia on hevoslelu, jolla on eri käyttötarkoitus.

## Katso myös
* Schleich-figuurit, saksalainen käsinmaalattu lelueläinmerkki
* Puuhevonen, puusta valmistettu suurikokoinen lasten lelu
* Keppihevonen
## Aiheesta muualla
Tekniikan edistämissäätiö

**Tekniikan edistämissäätiö – Stiftelsen för teknikens främjande sr** (TES) on säätiö, jonka tarkoituksena on edistää tekniikan kehitystä Suomessa. Säätiö tukee tekniikan kehitykseen liittyvää koulutus- ja tutkimustoimintaa.

Säätiö perustettiin vuonna 1949 Teknillisen korkeakoulun 100-vuotisjuhlaan liittyen. Säätiön perusti 63 teollisuuden ja talouselämän merkittävää yhtiötä ja henkilöä.

Säätiö myöntää stipendejä ja määrärahoja tukien lahjakkaiden teekkareiden opiskelua sekä insinöörien ja arkkitehtien jatkokoulutusta. Se antaa avustuksia tekniikan kehittämiseen ja tekniikan tiedottamiseen. Vuonna 2004 säätiö antoi apurahoja 800&nbsp;000 euroa.

## Hallitus
Vuonna 2017 säätiön hallitukseen kuuluvat edustajat seuraavista organisaatioista
* Aalto-yliopisto
* Teknologian tutkimuskeskus VTT
* Työ- ja elinkeinoministeriö (TEM)
* Tekniikan Akateemiset ry (TEK)
* Tekniska Föreningen i Finland (TfiF)
* Suomen Arkkitehtiliitto (SAFA)
* Elinkeinoelämän keskusliitto EK
* Metsäteollisuus ry (MT)
* Aalto-yliopiston ylioppilaskunta (AYY)
Lisäksi hallitukseen kuuluu enintään kahdeksan lahjoittajien edustajaa.

## Erikoisrahastot
Säätiön erikoisrahastot vuonna 2017
* Johannes Eichingerin erikoisrahasto
* Gasum Oy:n maakaasurahasto
* Kyllikki ja Alpo Lipan erikoisrahasto
* Mirjam Helena Paloheimon erikoisrahasto
* Tesvision erikoisrahasto
* Jaakko Pöyryn erikoisrahasto

## Aiheesta muualla
* Tekniikan edistämissäätiö
Jesse Metcalfe

**Jesse Eden Metcalfe** (s. 9. joulukuuta 1978 Carmel Valley, Kalifornia) on yhdysvaltalainen näyttelijä. Hänen pitkäkestoisin TV-työnsä oli John Rowlandin rooli sarjassa *[[Täydelliset naiset]]*. Ensimmäinen Metcalfen elokuvaesiintyminen oli vuonna 2006 elokuvassa *[[Kosto on suloinen]]*, jossa hän näytteli Ashantin ja Sophia Bushin kanssa.

## Filmografia
* 1999–2004: *[[Passions]]* (TV-sarja)
* 2003: *[[44 minuuttia]]* (TV-elokuva)
* 2003: *[[Smallville]]* ("Kummajainen") (TV-jakso)
* 2004: *Smallville* ("Turvapaikka") (TV-jakso)
* 2006: *[[Kosto on suloinen]]*
* 2004–2009: *[[Täydelliset naiset]]* (TV-sarja)
* 2008: *[[ Loaded (vuoden 2008 elokuva)|Loaded]]*
* 2008: *[[Insanitarium]]*
* 2008: *[[The Other End of the Line]]*
* 2009: *[[Beyond a Reasonable Doubt (vuoden 2009 elokuva)|Beyond a Reasonable Doubt]]*
* 2010: *[[The Tortured]]*
* 2010: *[[Fairfield Road]]* (TV-elokuva)
* 2010–2011: *[[Chase (vuoden 2010 televisiosarja)|Chase]]* (TV-sarja)
* 2012-2014: *[[Dallas (vuoden 2012 televisiosarja)|Dallas]]* (TV-sarja)

## Aiheesta muualla

* 
*
Suorataksi

**Suorataksi** on Oulun aluetaksin lanseeraama palvelu Oulun taksinvälitysalueelle, jossa asiakkaan puhelu paikannetaan ja yhdistetään suoraan lähimpään vapaaseen taksiin. 

Suorataksi-palvelu avautui asiakkaille vuoden 2004 lopulla Oulun aluetaksin Oulun välitysalueella, joka käsittää Oulun kaupungin lisäksi Oulunsalon, Kempeleen, Kiimingin ja Haukiputaan kunnat. Järjestelmän toimitti 
Capricode Oy. Järjestä luotiin helpottamaan taksikeskuksen ruuhkia ja nopeuttamaan asiakkaan taksintilausprosessia. 

## Tekninen toteutus
Palvelu selvittää soittajan operaattorin ja tukiaseman, jonka kautta soitto asiakkaalta saatiin. Tämän tukiaseman sijainnin perusteella valitaan kyseisen tilausvälitysalueen tai alueen taksitolpan ensimmäinen vapaa taksi, johon asiakkaan puhelu yhdistetään. Keskustan alueella paikannus on tarkka johtuen pienien gsm-solujen suuresta määrästä. Haja-asutusalueilla paikannukseen tulee virhettä. Asiakkaan "paikantaminen" ja puhelun yhdistäminen kestävät noin 10 sekuntia edellyttäen että vapaita takseja on saatavilla riittävän lähellä tilaajaa. 

Oulun Suorataksin kaltainen palvelu on käytössä myös Riihimäellä ja Hyvinkäällä. Palvelu on toiminnassa olonsa aikana vähentänyt merkittävästi taksikeskuksen ruuhkia.

## Lähteet

## Aiheesta muualla
*Oulun aluetaksi 
*Suorataksi-projektista
Doug Savant

**Douglas Peter Savant** (s. 21. kesäkuuta 1964 Burbank, Kalifornia) on yhdysvaltalainen näyttelijä. Hänen pitkäkestoisimmat roolinsa ovat olleet sarjoissa *[[Melrose Place]]* ja *[[Täydelliset naiset]]*.

Savant esitti Matt Fieldingia *Melrose Placessa* vuosina 1992–1997. Rooli oli merkittävä siinä mielessä, että kyseinen hahmo oli yksi ensimmäisistä avoimesti homoseksuaaleista henkilöistä televisiossa. TV-yhtiö kuitenkin sensuroi hänen osuuksiaan, joista kohutuin oli suudelma hänen ja Greg Eviganin välillä. Savant lähti sarjasta kuuden kauden jälkeen ja vuotta myöhemmin hänen hahmonsa kuoli auto-onnettomuudessa. 

*Melrose Placen* jälkeen Savant vieraili sarjoissa *[[Pimeyden sydän (televisiosarja)|Pimeyden sydän]]*, *[[Harsh Realm]]*, *[[Firefly (televisiosarja)|Firefly]]*, *[[Kunnian miehet (televisiosarja)|Kunnian miehet]]*, *[[Muodon vuoksi]]* ja *[[24 (televisiosarja)|24]]*. Hän esitti myös sotilasta elokuvassa *[[Godzilla (vuoden 1998 elokuva)|Godzilla]]*. Vuodesta 2004 alkaen Savant on esittänyt Tom Scavoa ABC:n sarjassa *Täydelliset naiset*. Hänen roolinsa vakinaistettiin toisella kaudella.

Savant on naimisissa entisen *Melrose Place* -näyttelijän, Laura Leightonin kanssa ja parilla on kaksi lasta. Hänellä on myös kaksi lasta aiemmasta avioliitosta. 

## Lähteet

## Aiheesta muualla
*
Yoknapatawpha

**Yoknapatawpha** on kuvitteellinen Mississippin osavaltion luoteinen piirikunta, jonne yhdysvaltalainen kirjailija William Faulkner sijoitti useimpien romaaniensa tapahtumat.

Yoknapatawphan pääkaupunki on Jefferson. Piirikuntaa rajoittaa pohjoisessa Tallahatchie River ja etelässä Yoknapatawpha River ja sen pinta-ala on noin 6&nbsp;000 neliökilometriä. Valkoisia asukkaita on 6&nbsp;298 ja mustia 9&nbsp;313. Faulknerin piirtämä Yoknapatawphan kartta on julkaistu teoksen *[[Absalom, Absalom]]* suomennoksen loppusivuilla.

## Suomennetut Yoknapatawphaan sijoittuvat kertomukset

* *Ääni ja vimma* (1929)
* *Kun tein kuolemaa* (1930)
* *Ruusu Emilylle* (novelli) (1930)
* *Kaikkein pyhin* (1931)
* *Liekehtivä elokuu* (1932)
* *Absalom, Absalom* (1936)
* *Voittamattomat* (1938)
* *Kylä* (1940)
* *Kaupunki* (1957)
* *Kartano* (1959)
* *Rosvot* (1962)
Puna-ara

**Puna-ara** (*Ara macao*) on yksi suurimmista aralajeista. Puna-aran vanha kutsumanimi on ollut arakanga ja eräässä vanhassa lähteessä sitä kutsuttiin myös ruusuaraksi.

Puna-aroja on kaksi alalajia, *A. m. macao* ja *A. m. cyanoptera*. Se on sukulaistensa tapaan värikäs. Puna-ara on suosittu lemmikkilintu ja yleinen papukaija eläintarhoissa. Luonnonvaraiset puna-arat ovat sitä vastoin uhanalaisia ja kuuluvat CITES I -lajiliitteeseen. Puna-ara on Hondurasin kansallislintu.

## Koko ja ulkonäkö
Puna-ara on noin 81–96&nbsp;cm pitkä, josta pyrstön osuus on vähintään puolet. Keskimäärin puna-ara on noin yhden kilogramman painoinen. Perusväriltään se on kirkkaan punainen ja sen höyhenpukua koristavat sininen, vihreä ja keltainen väri. Eräs yksilö on elänyt vankeudessa 33-vuotiaaksi.

## Esiintyminen
Puna-araa tavataan Keski- ja Etelä-Amerikassa alueella Meksikosta Argentiinan pohjoisosiin saakka 6,7&nbsp;miljoonan neliökilometrin laajuisella alalla. El Salvadorista laji on hävinnyt.

## Elinympäristö
Puna-ara elää alankometsissä alle 400 metrin korkeuteen saakka. Paikallisesti sitä voidaan tavata kilometrin korkeudella vuoristossa.

## Ravinto
Luonnossa elävät puna-arat syövät hedelmiä, siemeniä, pähkinöitä, kukintoja ja mettä.

## Lisääntyminen

Puna-aran pesä on korkealla suuren puun onkalossa. Emo munii kerrallaan 2–4 munaa, joista poikaset kuoriutuvat 24–25 päivän päästä. Ne oppivat lentämään noin 105&nbsp;päivän ikäisinä, mutta pysyttelevät vanhempiensa seurassa aina vuoden ikäisiksi saakka.

Tutkimuksessa vuodelta 2024 havaittiin, että puna-arat yleensä kasvattavat vain yhden tai kaksi poikasta pesästälähtökuntoon, vaikka munia olisi ollut enemmän ja ruokaa runsaasti. Toisena kuoriutuneista poikasista kuolee n. 26% ja myöhemmin kuoriutuneista lähes kaikki. Vanhemmat jättävät pienimmät poikaset ruokkimatta, vaikka ruokaa olisi, jos kokoero on suuri vanhimpaan poikaseen verrattuna. Adoptiovanhemmille siirretyt poikaset yleensä selviävät, jos kokoero parin omiin poikasiin on riittävän pieni.

## Lemmikkinä
Puna-ara on yksi yleisimpiä aralajeja lemmikkinä, ja sitä tavataan myös Suomen lemmikkilintuharrastuksessa.

Laji kuuluu CITES I/A-liitteeseen, joten sillä on oltava EU-todistus ja pysyvä tunnistemerkintä (umpirengas tai siru). Ilman näitä linnun myyminen, pesittäminen ja kaupallinen esilläpito esim. kotieläinpihalla on kiellettyä.

## Kuvia

Scarlet Macaw.jpg|
Ara macao.jpg|


## Lähteet
* 
* Scarlet Macaw World Parrot Trust. 

### Viitteet

## Aiheesta muualla
*Scarlet Macaw  
* Tambopata Macaw Project
Aix-les-Bains

**Aix-les-Bains** [ɛks.le.bɛ̃] on kylpyläkaupunki Bourgetjärven itärannalla Ranskassa, noin 80 kilometriä itään Lyonista. Kaupunki perustettiin jo Rooman vallan aikana, jolloin se tunnettiin nimellä *Aquae Gratianae*. Kaupungin asukasluku (2006) on 27&nbsp;375 asukasta. Lämpimät rikkipitoiset lähteet tekevät kaupungista suositun turistikohteen.

## Lähteet

## Aiheesta muualla
Markus Kåhre

**Markus Kåhre** (s. 1969 Helsinki) on suomalainen kuvanveistäjä.

Kåhre valmistui kuvataiteen maisteriksi Kuvataideakatemian kuvanveiston osastolta 2001. Sitä ennen hän opiskeli taidekasvatuksen osastolla Taideteollisessa korkeakoulussa ja valmistui taiteen maisteriksi 1996. Kåhre on myös opiskellut filosofiaa Helsingin yliopistossa.

Taiteellisen toimintansa lisäksi Kåhre on toiminut opetustehtävissä Kuvataideakatemiassa 2000–2006.

Vuonna 2007 Kåhre palkittiin Ars Fennica -palkinnolla. Hänelle myönnettiin 2021 valtion kolmivuotinen taiteilija-apuraha. Markus Kåhre oli Mäntän kuvataideviikkojen vuoden 2022 kuraattori.
 
## Ars Fennica 2007
Glenn Scott Wright, lontoolaisen Victoria Miro Gallerian johtaja valitsi Kåhren vuoden 2007 Ars Fennica -palkinnon saajaksi. Muut ehdokkaat olivat valokuvataiteilija Elina Brotherus sekä taidemaalarit Elina Merenmies ja Anna Tuori. Palkintoon kuului 34 000 euroa rahaa sekä 2007 kesällä Hämeenlinnan taidemuseossa pidetty yksityisnäyttely.

## Lähteet

## Aiheesta muualla
*
Carlos Mortensen

**Juan Carlos Mortensen** (s. 13. huhtikuuta 1972, Ambato, Ecuador) on ecuadorilaissyntyinen espanjalainen pokeriammattilainen. Hänen lempinimensä on "El Matador". Mortensen syntyi Ecuadorissa, mutta on asunut suurimman osan elämäänsä Espanjassa. Vuonna 1997 hän muutti Yhdysvaltoihin pelaamaan pokeria . Mortensen on kaksinkertainen WSOP- ja kolminkertainen WPT-voittaja ja ainoa pelaaja, joka on pystynyt voittamaan molempien sarjojen mestaruusturnauksen. 

Vuonna 2001 Carlos Mortensen voitti World Series of Pokerin pääturnauksen ja 1,5 miljoonaa dollaria. Tätä ennen hän oli ollut WSOP:n $ 3,000 No Limit Hold'em -turnauksessa seitsemäs vuonna 2000. Vuonna 2003 hän sai toisen WSOP-rannekkeensa voitettuaan $ 5,000 Limit Hold'em -turnauksen Las Vegasissa. Turnauksen ykköspalkinto oli 251&nbsp;680 dollaria. Vuonna 2006 Mortensen pääsi finaalipöytään kolmessa WSOP-turnauksessa. 

World Poker Tourin kolmannella kaudella lokakuussa 2004 Mortensen voitti Doyle Brunson North American Poker Championship -turnauksen. Siinä ykköspalkinto oli miljoona dollaria. Huhtikuussa 2007 Mortensen oli ykkönen Bellagiossa pelatussa WPT Championship -turnauksessa. Voittajana hän ansaitsi WPT-historian suurimman ykköspalkinnon: 3&nbsp;970&nbsp;415 dollaria. Mortensen on sijoittunut rahasijoille myös vuosien 2007 ja 2008 WSOP:n pääturnauksissa. Marraskuussa 2009 Mortensen voitti World Poker Finals -tapahtuman 4&nbsp;800 dollarin texas hold'em -turnauksen. 

Mortensen otti kolmannen WPT-voittonsa maaliskuussa 2010 WPT Hollywood Poker Openinissa. Ykköspalkinto oli 393&nbsp;820 dollaria. Samalla hän ohitti Daniel Negreanun kaikkien aikojen WPT-rahalistalla. Tammikuussa 2011 hän voitti Aussie Millions -turnaussarjan kaksinpelimestaruuden ansaiten 130&nbsp;000 Australian dollaria.

Kesäkuussa 2011 Mortensenin pokeriuran turnauspalkinnot ylittivät 10,7 miljoonaa dollaria . 

Mortensenin entinen vaimo Cecilia Reyes Mortensen pelaa myös pokeriturnauksia. Pariskunta erosi vuonna 2006.

## Lähteet

## Aiheesta muualla

*
Chris Ferguson

**Chris ”Jesus” Ferguson** (s. 11. huhtikuuta 1963 Los Angeles, Kalifornia) on yhdysvaltalainen pokeriammattilainen. Ferguson voitti World Series of Pokerin (WSOP) pääturnauksen vuonna 2000.

Ferguson valmistui UCLA:sta filosofian tohtoriksi (Ph.D.) tietojenkäsittelytieteestä vuonna 1999. Hänen isänsä Thomas Ferguson opettaa peliteoriaa UCLA:ssa.

Ferguson alkoi pelata Kalifornian pokeriturnauksissa vuonna 1994 ja osallistui WSOP:hen ensimmäistä kertaa vuonna 1995. Vuoden 2000 WSOP:n pääturnauksessa hän löi T. J. Cloutierin ja voitti ykköspalkinnon 1,5 miljoonaa dollaria. Kaikkiaan Ferguson on urallaan voittanut kuusi WSOP-ranneketta. Fergusonilla on kaikkiaan 148 WSOP-rahasijaa, joka on viidenneksi eniten kaikista pelaajista. 

National Heads-Up Poker Championship -turnauksissa 2005 sekä 2006 Ferguson sijoittui toiseksi ja voitti kisan maaliskuussa 2008. Ykköspalkinto oli puoli miljoonaa dollaria. 

Ferguson on saanut lempinimensä ”Jesus” (Jeesus) pitkän ruskean tukkansa ja partansa takia. Hän edustaa Full Tilt Poker -nettipokerisivustoa ja kuuluun sivuston omistajiin. Syksyllä 2011 Ferguson liitettiin osaksi Full Tilt Pokerin pyramidihuijaus-skandaalia. Ferguson on ollut mukana *[[Poker After Dark]]* -pokeriohjelman ensimmäisillä tuotantokaudella sekä muutamissa muissa pokeriohjelmissa. Ferguson pystyy myös katkaisemaan porkkanan kolmen metrin päästä heittämällä tavallista pelikorttia.

Marraskuussa 2019 Chris Fergusonin pokeriuran turnausansiot ylittivät 9,4 miljoonaa dollaria. Hän asuu Pacific Palisadesissa Kaliforniassa.

## Full Tilt Poker -kanne
Syksyllä 2011 Fergusonia vastaan nostettiin siviilikanne, jonka mukaan hän oli siirtänyt itselleen varoja Full Tilt Poker -pokerisivuston pelaajien pelitileiltä. Ferguson kuului muiden muassa Howard Ledererin kanssa nurin menneen Full Tilt Poker -sivuston omistajiin. Full Tilt Pokerin johdon ja omistajien epäillään huijanneen itselleen 320 miljoonaa euroa pelaajien varoja. 

## WSOP-rannekkeet

Fergusonilla on kolme voittoa myös WSOP:n ohessa järjestettävistä kiertuekilpailuista (World Series of Poker circuit events). Ferguson on voittanut turnaukset helmikuussa ja syyskuussa 2005 sekä marraskuussa 2007.

## Lähteet

## Aiheesta muualla
* Virallinen sivusto
* Full Tilt Pokerin profiili 
*
Robert Varkonyi

**Robert Varkonyi** (s. 7. lokakuuta 1961 New York) on yhdysvaltalainen pokeriammattilainen. Varkonyi voitti World Series of Pokerin (WSOP) pääturnauksen kahden miljoonan dollarin ykköspalkinnon vuonna 2002. Ennen pokeriuraansa Varkonyi työskenteli investointipankkiirina Brooklynissa.

Varkonyin vaimo Olga pelaa myös pokeria. Olga sijoittui vuoden 2005 WSOP:ssa 238. tilalle. Robert Varkonyi on säännöllinen kolumnisti *[[CardPlayer]]*-lehdessä.Varkoni sijoittui 2007 world series of pokerissa 117 sijalle ansaiten 51,398$.

Syyskuussa 2007 Varkonyin pokeriuran turnausansiot ylittivät 2,0 miljoonaa dollaria

## Lähteet

## Aiheesta muualla

* 
* Varkonyin haastattelu Pokerlistings.com:ssa
Oiva Ketonen

**Oiva Toivo Ketonen** (21. tammikuuta 1913 Teuva – 3. syyskuuta 2000 Helsinki) oli suomalainen filosofi, joka toimi Helsingin yliopiston teoreettisen filosofian professorina vuosina 1951–1977. Filosofina Ketonen oli Eino Kailan oppilas. Hänen oma tutkimustyönsä liittyi matematiikkaan ja teoreettiseen filosofiaan. Ketonen sai akateemikon arvonimen vuonna 1980.

## Ura
Ketonen syntyi Teuvalla ja opiskeli ensin Helsingin yliopistossa matematiikkaa mutta kiinnostui filosofiasta kuultuaan Eino Kailan luentoja. Filosofiaa hän opiskeli samaan aikaan Erik Steniuksen ja G. H. von Wrightin kanssa. Ketonen oli nykyaikaisen logiikan uranuurtajia Suomessa. Hänen väitöskirjansa *Predikaattikalkyylin täydellisyydestä* valmistui 1943. Ketonen oli useita kertoja vierailevana tutkijana Englannissa ja Yhdysvalloissa.

Ketonen kirjoitti ennen kaikkea tieteenfilosofiasta ja -historiasta sekä myös laajemmalle yleisölle suunnattuja filosofiaa ja etiikkaa käsitteleviä teoksia. Luonnontieteellisen todellisuuskäsityksen kehitystä Ketonen kuvasi erityisesti teoksissaan *[[Suuri maailmanjärjestys]]* ja *[[Eurooppalaisen ihmisen maailmankatsomus]]*. Tämän lisäksi Ketonen oli merkittävä yliopistopoliittinen vaikuttaja ja korkeakoulututkimuksen kehittäjä. Hän osallistui Suomen korkeakoulu- ja tiedehallinnon kehittämiseen muun muassa toimimalla korkeakoulujärjestelmän kehittämiseen tähtäävän työryhmän puheenjohtajana sekä korkeakouluneuvoston ensimmäisenä puheenjohtajana. Työ johti korkeakoulujen kehittämislain säätämiseen, mikä takasi kunkin korkeakoulun määrälliset vähimmäistavoitteet vuosiksi 1967–1981.

Eläkevuosinaan Ketonen oli aktiivinen kulttuurikeskustelija. Hän laati teräviä puheenvuoroja Suomen 1980-luvun henkisestä tilasta. Suomen sisällissodan ongelmaa ja sen kipupisteitä hän analysoi teoksessa *Kansakunta murroksessa* (1983). Hän tulkitsi sodan osoittaneen suomalaisen sivistyksen ohueksi myös sivistyneistön piirissä. Myös teos *Kohtalon vaihtoehdot* (1989) liikkui sivistyneistön ja siltä vaadittavan kansalaisrohkeuden aiheessa.

## Palkinnot ja tunnustukset
* Suomen tietokirjailijat ry:n Warelius-palkinto 1985

## Teoksia
* 
* 
* *Suomalainen tiedeakatemia 1908–1958* 1959  
* 
* 
* *Tiede ja ylin opetus tulevien vuosien Suomessa tasavallan presidentin helmikuun 4. päivänä 1965 asettaman työryhmän lausunto*    1965  
* 
* 
* *Kuinka poliittinen saa yliopisto olla*, 1971  
* *Tavoitteena jaksoittaiskoulutus*, 1974  
* 
*  
* *Tulevaisuudesta tietäminen*. Turku: Tulevaisuuden tutkimuksen seuran julkaisu A1, 1981. .  
* 
* 
* *From transfer to transference seven essays on the human predicament* 1983  
* *Mikä on todellista* 1985
* 
* 
* 
* 

## Lähteet

## Aiheesta muualla
* Pihlström, Sami: Oiva Ketosen pragmatismi- ja naturalismivaikutteista.  *Ajatus* 59, 2002, s. 27–44.
* 
* Uusikulku, Reetta: Akateemikko Oiva Ketosen matkassa. Suomen Kulttuurirahasto, 2013.
* Oiva Ketonen -juhlaseminaari 21.1.2013. Suvimediatv/Vimeo.
* Oiva Ketonen. 375 humanistia. Helsingin yliopisto.
Erik Stenius

**Erik Gunnarsson Stenius** (1. joulukuuta 1911 Helsinki – 2. tammikuuta 1990 Helsinki) oli suomalainen matemaatikko, filosofi ja professori.

## Ura

Stenius opiskeli filosofiaa Helsingin yliopistossa Eino Kailan oppilaana ja logiikkaa Zürichissä Paul Bernaysin oppilaana. Stenius väitteli vuonna 1949 Helsingissä loogisia antinomioita käsittelevällä väitöskirjalla. Samana vuonna hänet nimitettiin Åbo Akademihin filosofian professorin virkaan ja vuonna 1954 filosofian varsinaiseksi professoriksi. Turun aikoinaan hän tutki erityisesti Wittgensteinin *[[Tractatus logico-philosophicus|Tractatusta]]*. 

Steniuksesta tuli Helsingin yliopiston ruotsinkielisen filosofian professori vuonna 1963, kun Georg Henrik von Wright siirtyi johtamaan Suomen Akatemiaa. Steniuksen oppilaisiin kuuluvat muun muassa Ingmar Pörn ja Lars Hertzberg.

## Suku

Steniuksen vanhemmat olivat arkkitehdit Gunnar Stenius ja Signe Lagerborg-Stenius. Hänen setänsä Rolf Lagerborg toimi Åbo Akademin filosofian professorina. Hänen poikansa on KTH:n ja TKK:n professorina toiminut Per Stenius.

## Teoksia
* *Skola och bildning* (1946)
* *Tankens gryning: en studie över den västerländska filosofins ursprungsskede* (Helsingfors: Söderström, 1953, 2. painos 1975)
* *Wittgensteins ”kritik av det rena språket”* (1960)
* *Critical Essays* (1972)
* 

## Tunnustuksia
* Hallbergin palkinto 1955
* Ruotsin akatemian Suomi-palkinto 1983

## Lähteet

## Aiheesta muualla
* 
* Stenius, Erik (1911–1990) hakuteoksessa *Biografiskt lexikon för Finland*.
Hildesheimin tuomiokirkko

**Hildesheimin tuomiokirkko** () on keskiaikainen Neitsyt Marialle pyhitetty katedraali Hildesheimissa, Saksassa. Se liitettiin Unescon maailmanperintöluetteloon vuonna 1985 yhdessä läheisen Mikaelinkirkon kanssa.

Tuomiokirkko rakennettiin vuosien 1010 ja 1020 välisenä aikana romaaniseen tyyliin. Kirkkoa korjattiin ja laajennettiin 1000-, 1100- ja 1300-luvulla. Se tuhoutui ilmahyökkäyksessä 1945 ja rakennettiin uudelleen 1950-luvulla.

Kirkossa on taideaarteita 1000-luvulta. Keskiajalta oletetaan olevan peräisin taideteos, jonka väitetään sisältävän osia Irminsulin pylväästä.


Tiedosto:Annenkapelle.jpg|Keskellä tuomiokirkon pihamaata on goottilainen Annen kappeli, joka on rakennettu 1321
Tiedosto:Innenansicht des Hildesheimer Doms.jpg|Hildesheimin tuomiokirkko sisältä
Tiedosto:Hildesheim Rosenstock.jpg|1000-vuotinen ruusupensas


## Lähteet

## Aiheesta muualla

*Tuomiokirkko Hornemannin instituutin sivuilla 
*Tuomiokirkkomuseo
Autonominen sosiaalikeskus Siperia

**Autonominen sosiaalikeskus Siperia** eli **Siperia** oli asunnottomien yönä 17. lokakuuta 2002 vallattu, Länsi-Herttoniemessä sijainnut puutalo. Talo oli alun perin ollut asuinkäytössä, mutta ennen valtausta se oli ollut tyhjillään jo pitkään ja alkanut ränsistyä. Talo tunnettiin aiemmin nimellä *Huvila 71*. Uusi nimi juontui valtauksen alkuaikojen talvilämpötiloista.

Valtauksen tarkoitus oli kunnostaa huvila tilaksi nuorten omaehtoiselle sosiaalikeskukselle. Talossa järjestettiin poliittista toimintaa, bileitä ja työpajoja sekä ylläpidettiin pientä kirjastoa ja vietettiin aikaa muuten vaan. Tiloissa toimi keskiviikkoiltaisin pieni kahvila, *Café Laika*. Talon viralliset yhteydet hoiti Vapaa katto ry. Talon asioista päätettiin maanantaisin pidetyissä talokokouksissa.

Yöllä 13. kesäkuuta 2006 talo tuhoutui tulipalossa. Talo oli palon syttyessä tyhjillään.

## Katso myös
* Talonvaltaus
* Sosiaalikeskus

## Lähteet

## Aiheesta muualla
* Siperian kotisivut
Andrei Kolmogorov

**Andrei Nikolajevitš Kolmogorov** (, 25. huhtikuuta (J: 12. huhtikuuta) 1903 Tambov – 20. lokakuuta 1987 Moskova) oli neuvostoliittolainen matemaatikko, joka teki huomattavia tutkimuksia todennäköisyyslaskennan ja topologian aloilla sekä virtausmekaniikassa turbulenssin mallinnuksessa.

Kolmogorov opiskeli Nikolai Luzinin alaisuudessa ja valmistui tohtoriksi Moskovan valtionyliopistosta vuonna 1929. Vuonna 1931 hänestä tuli kyseisen yliopiston professori. Vuonna 1939 hän sai akateemikon arvonimen Neuvostoliiton tiedeakatemialta.

Uransa varhaisessa vaiheessa Kolmogorov tutki intuitionistista logiikkaa ja Fourier’n sarjoja sekä turbulenssia, klassista mekaniikkaa ja informaatioteoriaa. Hänen merkittävin työnsä oli kuitenkin matemaattisen perustan luominen todennäköisyysteorialle, satunnaismuuttujille ja stokastisille prosesseille. Hänet tunnetaan muun muassa Kolmogorovin aksioomista ja Chapman-Kolmogorovin yhtälöstä. Hän oli algoritmisen informaatioteorian pääkehittäjiä ja Kolmogorov-kompleksisuus on nimetty hänen mukaansa.

## Lähteet
Eino Krohn

**Eino Leopold Krohn** (8. helmikuuta 1902 Helsinki &ndash; 18. helmikuuta 1987 Helsinki) oli suomalainen kirjallisuudentutkija sekä kirjallisuustieteen ja estetiikan professori Turun yliopistossa. Hänen isänsä oli vuori-insinööri Leopold Edward (Leo) Krohn (1871–1948), ja hänen veljiään olivat filosofi Sven Krohn ja kuvataiteilija Alf Krohn. Eino Krohnin lapsista tunnettuja ovat näyttelijä Heidi Krohn ja kirjailijat Aarni Krohn ja Tiina Krohn (ent. Kaila).

Krohn edusti Suomessa fenomenologian ensimmäistä aaltoa 1920-luvulla. Hänet nimitettiin Kirjallisuudentutkijain Seuran kunniajäseneksi vuonna 1962.  Krohn oli vuodesta 1920 teosofisen järjestön Ruusu-Ristin jäsen ja toimi siellä useissa tehtävissä, muun muassa sen aikakauslehden päätoimittajana. Hän johti Ruusu-Ristin kirjallisuusseuraa viiden vuosikymmenen ajan ja oli Ruusu-Ristin vt. johtaja vuosina 1982&ndash;1983.

Krohn on haudattu Hietaniemen hautausmaalle.

## Teoksia
* *Hiljainen piiri* (1927)
* 
* *Draaman estetiikka* (1946)
* 
* 
* 
* 
* 
* 
* 
* 

## Lähteet

## Aiheesta muualla
' Eino Krohn : Missä lontoolaiset hengittävät, Helsingin Sanomat Viikkoliite, 04.08.1929, nro 31, s. 1, Kansalliskirjaston digitaaliset aineistot
Mikaelinkirkko (Hildesheim)

**Mikaelinkirkko** () on ottolainen kirkko Hildesheimissa, Saksassa. Se muodostaa UNESCOn maailmanperintöluettelon kohteen yhdessä läheisen tuomiokirkon kanssa.

## Historia
Mikaelinkirkko rakennettiin vuosien 1001 ja 1031 välisenä aikana piispa Bernwardin ohjauksessa benediktiiniluostarin kappeliksi. Uskonpuhdistuksen saavuttua Hildesheimiin kirkosta tuli protestanttinen, vaikka benediktiiniläisluostari säilyi, kunnes se maallistettiin vuonna 1803.

Kirkko tuhoutui ilmahyökkäyksessä toisessa maailmansodassa, mutta jälleenrakennettiin 1950–1957. Vuonna 1985 kirkosta tuli UNESCOn maailmanperintökohde Hildesheimin tuomiokirkon kanssa.

## Arkkitehtuuri

Mikaelinkirkko on yksi varhaisromaanisen tyylin tärkeimpiä kirkkoja. Siinä on kaksikuorinen basilika kaksine poikkilaivoineen ja neliönmuotoinen torni jokaisessa risteyksessä. Länsikuorta painottavat katettu käytävä ja krypta. Pohjapiirros seuraa geometristä suunnitelmaa, jossa mittayksikkönä on poikkilaivan risteyksen neliö, ja keskilaivaa reunustavat vuorotellen pilari ja kaksi pylvästä, joita yhdistävät arkadikaaret. Jokaiseen apsikseen on kaksi sisäänkäyntiä ja pohjois- sekä eteläpuolella on neljä sisäänkäyntiä.

Kuorin ja pylväskäytävän ohella maalattu puinen katto noin vuodelta 1230 on kirkon sisätiloiden merkittävin yksityiskohta. Se esittää Jeesuksen sukupuun. Katto oli purettu ja siirretty toisaalle toisen maailmansodan ajaksi, joten se säilyi, vaikka kirkko vahingoittui pommituksessa.

Kirkon säilyneissä 4,5 m korkeissa pronssiovissa on kuvattu Vanhan ja Uuden testamentin tapahtumia pareittain: esimerkiksi syntiinlankeamus Aatamin ja Eevan kiusauksen muodossa on parina lunastukselle ristiinnaulitsemisen muodossa.

## Lähteet

## Aiheesta muualla

* Hildesheimin tuomiokirkko ja Mikaelinkirkko Unescon sivuilla  
* Außergewöhnliches Zeugnis religiöser Kunst im Heiligen Römischen Reich Unesco
Vuoritalo

**Vuoritalo** oli Martti Välikankaan suunnittelema rakennus Nyyrikinpuistossa Helsingin Käpylässä. Se rakennettiin vuonna 1921 kaupunginosan vapaapalokuntaa varten ja oli myöhemmin vuosien ajan sekalaisessa käytössä. Vuoritalo purettiin marraskuussa 2012 sen vaurioiduttua pahasti tulipalossa.

Talossa oli punk-henkistä toimintaa jo 1970–1980-lukujen vaihteessa. Rakennus oli pitkän aikaa tyhjillään ja alkanut ränsistyä, kunnes PUNK ry (Pääkaupunkiseudun underground-nuorisokulttuuriyhdistys) vuokrasi sen Helsingin kaupungilta vuodesta 2002 alkaen. Rakennusta kunnostettiin talkoovoimin. Vuoritalolla toimi kolme bändiharjoitustilaa, pöytäjalkapallosaluuna sekä PUNK ry:n ja Anarkistisen Toiminnan toimistot. Toiminta Vuoritalolla loppui 30. huhtikuuta 2006.

Rakennus vaurioitui tulipalossa lokakuussa 2010 ja jälleen lokakuussa 2012. Jälkimmäisellä kerralla rakennus vaurioitui niin pahasti, että sen katto oli romahdusvaarassa ja Helsingin rakennusvalvontavirasto myönsi rakennukselle kiireellisen purkuluvan. 
Rakennus purettiin marraskuussa 2012.

## Katso myös
* Talonvaltaus
* Sosiaalikeskus

## Lähteet

## Aiheesta muualla
* Kuvia Vuoritalon jäähyväisbileistä
* http://www.ynk.edu.hel.fi/lehti/multikapyla/mk.html#vuoritalo 
* 
*Vox Populi Yle Elävä arkisto, 1988
*Vuoritalo sivustossa Esoteerinen maantiede ja periferiaterapia
James Denton

**James Denton** (s. 20. tammikuuta 1963 Nashville, Tennessee) on yhdysvaltalainen näyttelijä. Hän aloitti uransa teatterin parissa ja siirtyi televisioon lopullisesti 2000-luvulla, jolloin hänellä oli useita rooleja ABC:n sarjoissa. Vuosina 2004 - 2012 hän esiintyi sarjassa *[[Täydelliset naiset]]*.

## Filmografia
**Thieves Quartet* (1994) – Ray Higgs
**Hunter's Moon* (1995) – Nick
**[[Con Air - lento vapauteen]]* (1997) – poliisi
**That Old Feeling* (1997) – Keith Marks
**Face/Off* (1997) – Buzz
**[[Kameleontti (televisiosarja)|Kameleontti]]* (1997–2000) (TV) – Mr. Lyle/Bobby Bowman
**Primary Colors* (1998) – Mitch
**[[Smut]]* (1999) – Golden Shower Guy
**The Pretender 2001* (2001) (TV) – Mr. Lyle
**The Pretender: Island of the Haunted* (2001) (TV) – Mr. Lyle
**[[Philly]]* (2002) (TV) – Judge Augustus (Jack) Ripley
**[[Threat Matrix]]* (2003) (TV) – Special Agent John Kilmer
**Jumbo Girl* (2004) – Jack
**[[Täydelliset naiset]]* (2004–2012) (TV) – Mike Delfino
**[[All-Star Superman (elokuva)|All-Star Superman]]* (2011) – Teräsmies (ääni)
**[[Good Witch]]* (2015–) Dr. Sam Radford

## Aiheesta muualla
* James Denton 
*
Lääkärinvala

**Lääkärinvala** on lääkärien Suomessa vapaaehtoisesti vannoma vala, jossa sitoudutaan noudattamaan lääkärin eettisiä sääntöjä. Nykyään vannottava vala pohjautuu antiikinaikaiseen Hippokrateen valaan, joka on nimetty lääkäri Hippokrateen (n. 460–370 eaa.) mukaan, sekä Maailman lääkäriliiton vuonna 1949 hyväksyttyyn Geneven julistukseen.

Lääkärinvala kuuluu seuraavasti:

## Historia
Kun ammattikunnat ja killat alkoivat keskiajalla kehittyä voimakkaasti, lääkärinammatin ongelmaksi muodostuivat erilaiset puoskarit.  Ongelman ratkaisemiseksi Englannin kuningas Henrik VIII antoi Lontoon lääkäreille oikeudet valvoa lääkärikuntaa ja myöntää lääkärinoikeuksia vuonna 1518. Vastaavan oikeuden antoi Ruotsin kuningatar Kristina alueensa lääkäreille, jotka perustivat Tukholmassa toimineen Collegium Medicumin. Kun Suomi liitettiin Venäjään autonomisena suuriruhtinaskuntana, maahan perustettiin useimpien Ruotsin instituutioiden vastineet. Suomen Collegium Medicum aloitti toiminnan Suomen suuriruhtinaskunnassa vuonna 1811, jolloin lääkärin ammatinharjoittamisen edellytykseksi asetettiin tutkinnon lisäksi lääkärinvalan vannominen. Maailman Lääkäriliitto (WMA) hyväksyi vuonna 1949 oman eettisen ohjeistonsa, Geneven julistuksen.

Suomessa lääkärinvalan vannomisen perinne 1970- ja 1980-luvuilla vähitellen kuihtui, eikä vuonna 1994 hyväksytyssä *Laissa terveydenhuollon ammattihenkilöistä* (1994/559) lääkäreiltä enää edellytetty valaa. Suomen Lääkäriliitto piti kuitenkin tärkeänä sitoutumista lääkärin etiikkaan, ja sopi lääketieteellisten tiedekuntien kanssa, että lääkärit vannovat valmistumisen yhteydessä vapaaehtoisen valan. Lääkäriliiton valtuuskunta hyväksyi tällöin yllä olevan uuden valakaavan.

## Katso myös
*Arkhimedeen vala
*Comeniuksen vala

## Lähteet
Power Macintosh 7300

**Power Macintosh 7300** on Apple Computerin 17. helmikuuta 1997 julkaisema tietokone. Mallin edeltäjinä toimi kaksi Power Macintosh -konetta, 7600 ja 7200, ja se julkaistiin yhdessä kallimpien 8600 ja 9600 -mallien kanssa. Power Macintosh 7300 käytti samaa Outrigger-koteloa kuin edeltäjänsä. Laitteesta julkaistiin myös AWS-palvelinversio nimellä **WGS 7350/180**. Power Macintosh 7300 -mallien tuotanto lakkautettiin 10. marraskuuta 1997.

## Yleistä
Power Macintosh 7300 on toistaiseksi ainoa Applen tietokone, joka on päivitys suuremmalla mallinumerolla varustettuun tietokoneeseen. Power Macintosh 7600 -tietokoneisiin verrattuna 7300 sisältää uudemman PowerPC 604e -suorittimen, mutta siitä puuttuu videoliitännät. Molemmissa malleissa on suoritin tytärkortilla, mikä ominaisuus puuttui hankalasti päivitettävästä 7200-mallista.

### Mallit
***Power Macintosh 7300/166**: 166 MHz:n suoritin, myytiin vain Euroopassa ja Japanissa
***Power Macintosh 7300/180**: 180 MHz:n suoritin, myytiin vain Pohjois-Amerikassa
***Power Macintosh 7300/180 (PC)**: PC-yhteensopiva versio, myytiin vain Pohjois-Amerikassa
***Power Macintosh 7300/200**: 200 MHz:n suoritin, myytiin maailmanlaajuisesti
***WGS 7350/180**: 180 MHz:n suorittimella ja palvelinohjelmistolla varustettu malli, myytiin maailmanlaajuisesti.

WGS 7350/180 -mallista oli kolmella ohjelmistopaketilla varustettua versiota, toimistokäyttöön tarkoitettu "Application Server Solution", tiedostopalvelinkäyttöön tarkoitettu  "AppleShare Server Solution" ja verkkopalvelinkäyttöön tarkoitettu "Internet Server Solution".

## Tekniset tiedot
* 166, 180 tai 200 MHz:n PowerPC 604e -suoritin
** PC-yhteensopivassa mallissa lisäksi 166 MHz:n Pentium-suoritin
* 16 Mt:n keskusmuisti, laajennettavissa 1 Gt:n saakka (70 ns, 168-pin DIMM)
* käyttöjärjestelmä System 7.5.5 – Mac OS 9.1

PC-yhteensopivassa mallissa oli PCI-kortille sijoitettu, ylimääräinen PC-suoritin ja tilaa 64 MTtn keskusmuistille MS-DOS-prosesseja varten. PCI-kortissa oli myös 15-nastainen sarjaportti.

## Lähteet

## Aiheesta muualla
* Power Macintosh 7300/166 , 7300/180 , 7300/180 (PC compatible) and 7300/200  specifications at AppleSpec
* Power Macintosh 7300/166, 7300/180 and 7300/200 at EveryMac.com
Bernward

Pyhä **Bernward** (n. 960 – 20. marraskuuta 1022) oli Hildesheimin piispa 993–1022.

Bernward syntyi saksilaiseen aatelisperheeseen ja opiskeli Hildesheimin katedraalikoulussa. Vuodesta 977 hän toimi kirjurina ja kronikoijana Otto II:n ja Theofanon hovissa. Vuodesta 987 tai 988 Bernward oli yhdessä tulevan paavin Sylvester II:n kanssa vastuussa nuoresta hallitsijasta Otto III:sta.

Bernwardin aikana Pyhän saksalais-roomalaisen keisarikunnan johdossa oli saksilaisia hallitsijoita, joiden juuret olivat Hildesheimin alueella ja jotka olivat Bernwardin sukulaisia. Tuohon aikaan Hildesheim oli keisarikunnan keskuspaikkoja ja Bernward oli päättänyt antaa kaupungille imagon, joka sopisi sen tärkeyteen.

Bernwardin kuuluisimpia aikaansaannoksia ovat Hildesheimin tuomiokirkon pronssiset ovet, jotka jäljittävät Rooman Santa Sabinan basilikan puuovien pyhää historiaa ja varhaisromaaninen Mikaelinkirkko, joka valmistui vasta Bernwardin kuoleman jälkeen.

Paavi Celestinus III julisti Bernwardin pyhimykseksi.

## Aiheesta muualla

*Pyhä Bernward Catholic Encyclopediassa
Karen Putzer

**Karen Putzer** (s. 29. syyskuuta 1978 Bolzano) on italialainen alppihiihtäjä. Ensimmäisen kerran Putzer oli Italian edustusjoukkueessa vuonna 1994. Putzerin seura on G.S. Fiamme Oro (il Gruppo Sportivo Fiamme Oro della Polizia di Stato). Putzer on laskenut ennen kaikkea suurpujottelua ja supersuurpujottelua. Hän on olympiamitalisti Salt Lake Citystä. Karen Putzer 

Ensimmäisen maailmancupvoiton Karen Putzer otti 19.12.1999 St. Moritzin supersuurpujottelukilpailussa, jossa toiseksi sijoittui italialainen Alessandra Merlin ja kolmanneksi ranskalainen Régine Cavagnoud. Putzerin tähän saakka paras kausi on ollut kausi 2002 - 2003, jonka aikana hän voitti viisi maailmancupin kilpailua. Saman kauden yhteispisteissä Putzer tuli toiseksi Kroatian Janica Kostelicin jälkeen. Noiden vuosien jälkeen Putzeria ovat vaivanneet lukuisat loukkaantumiset ja fyysiset ongelmat, eikä menestys ole ollut yhtä hyvää.

## Saavutuksia

*1995: suurpujottelun Italian mestari
*1996: suurpujottelun nuorten maailmanmestari
*1997: suurpujottelun, supersuurpujottelun ja alppiyhdistetyn nuorten maailmanmestari
*1998: Naganon talviolympialaisten suurpujottelun 23. ja supersuurpujottelun 28., supersuurpujottelun maailmancupin (MC) 10.
*1999: suurpujottelun Italian mestari, suurpujottelun MC 23., supersuurpujottelun MC 18.
*2000: suurpujottelun MC 6., supersuurpujottelun 13.
*2001: suurpujottelun MC 4., supersuurpujottelun 19., MM-kilpailuissa suurpujottelun 2., alppiyhdistetyn 3. ja supesuurpujottelun 14.
*2002: suurpujottelun MC 6., supersuurpujottelun 5., Salt Lake Cityn talviolympialaisten suurpujottelun 10. ja supersuurpujottelun 3.
*2003: suurpujottelun MC 2., supersuurpujottelun 3., kokonaiscupin 2., MM-kilpailuissa suurpujottelun 6., syöksylaskun 20. ja supersuurpujottelun 24.
*2004: suurpujottelun MC 24.
*2005: suurpujottelun MC 9., supersuurpujottelun 35., MM-kilpailuissa suurpujottelun 6. ja supersuurpujottelun 14.
*2006: suurpujottelun MC 23., supersuurpujottelun 41.

## Aiheesta muualla
*Italian talviurheiluliiton profiili Putzerista 
*FantaSkin Putzer-sivu    
*Karen Putzer fanclub  
*